เอกชนบี้คลังลดภาษีนิติ-บุคคลธรรมดา
รมช.คลังเผย 2 เดือนสรุปปรับโครงสร้างภาษีทั้งระบบเสนอรัฐบาลพิจารณาได้ ชี้เอกชนหนุนปรับลดภาษีนิติบุคคล-บุคคลธรรมดาให้เท่าประเทศอื่นในภูมิภาค
2 มี.ค. 2554

รมช.คลังเผย 2 เดือนสรุปปรับโครงสร้างภาษีทั้งระบบเสนอรัฐบาลพิจารณาได้ ชี้เอกชนหนุนปรับลดภาษีนิติบุคคล-บุคคลธรรมดาให้เท่าประเทศอื่นในภูมิภาค
นายประดิษฐ์ ภัทรประสิทธิ์ รมช.คลัง ประธานคณะกรรมการปรับโครงสร้างภาษี กล่าวว่า ภายใน 2 เดือน จะสามารถสรุปการปรับโครงสร้างภาษีทั้งหมดเสนอให้รัฐบาลพิจาณาได้ ซึ่งที่ผ่านมาได้หารือกับทุกฝ่าย ทั้งนักวิชาการ และ ผู้ประกอบการด้านต่างๆ ทั้งหอการค้าไทย สภาอุตสาหกรรม ตลาดหลักทรัพย์แห่งประเทศไทบ (ตลท.)
 




รมช.คลัง กล่าวว่า ในส่วนของภาคเอกชนทั้ง หอการค้า และสภาอุตสาหกรรม มีข้อเสนอทิศทางเดียวกัน คือให้ลดอัตราภาษีนิติบุคคล และ บุคคลธรรมดา ให้เท่ากับประเทศในภูมิภาค เพื่อให้แข่งขันได้ หลังจากที่ไทยต้องเปิดเศรษฐกิจเสรีในปี 2558
นอกจากนี้ เอกชน ยังขอในส่วนของเสียภาษีบุคคลธรรมดา สามารถแยกยื่นแบบระหว่างสามีและภรรยา รวมถึงการเพิ่มค่าหักลดหย่อนต่างๆ ให้สอดคล้องกับภาวะปัจจุบัน หลังจากกฎหมายภาษีใช้มานานไม่เคยมีการปรับปรุง
นายกิติพงษ์ อุรพีพัฒนพงศ์ รองประธานสภาอุตสาหกรรม กล่าวว่า ต้องการให้คลังลดอัตราภาษีนิติบุคคล และบุคคลธรรมดา และไปขยายฐานภาษีเพื่อเพิ่มการเก็บภาษีให้ได้มากขึ้น
ในส่วนของภาษีของกรมสรรพสามิต ต้องการให้ยกเลิกการเก็บภาษีสินค้าในตัวที่ไม่จำเป็น และกำหนดราคาการเก็บภาษีที่แน่นอนชัดเจน
ขณะที่ภาษีของกรมศุลกากร ที่ผ่านมารัฐได้ดำเนินการตามข้อเรียกร้องของเอกชนที่ให้มีการลดรางวัลสินบนนำจับ แต่ยังอยากให้มีการกำหนดความผิดทางแพ่ง และอาญา ของการเสียภาษีไม่ถูกต้องให้มีความชัดเจน